Tárgy: Döntés Mikulás csomagok és karácsonyi élelmiszervásárlási utalványok nyújtásáról



**E L Ő T E R J E S Z T É S**

**HARKÁNY VÁROS ÖNKORMÁNYZATA**

**KÉPVISEŐ-TESTÜLETÉNEK**

**2024. november 11-i RENDES ÜLÉSÉRE**

**3.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra jegyző |
| AZ ELŐTERJESZTÉST KÉSZÍTETTE: | Regényiné dr. Börczi Vera  aljegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság   Egyéb szervezet |  |
| MEGTÁRGYALTA: | Tárgyalja a 2024.11.14-i ülésén |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 7/2015. (II.27.) Önkormányzati rendelet |
| SZÜKSÉGES DÖNTÉS:  HATÁROZAT/RENDELET | határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 2 oldal előterjesztés |
| TÖRVÉNYESSÉGI VÉLEMÉNYEZÉSRE BEMUTATVA |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat 2024. november 14. napján tartandó rendes képviselő-testületi ülésére**

**ELŐTERJESZTÉS CÍME: Döntés Mikulás csomagok és karácsonyi élelmiszervásárlási utalványok nyújtásáról**

**ELŐTERJESZTÉST KÉSZÍTETTE**: **Regényiné dr. Börczi Vera, aljegyző**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Regényiné dr. Börczi Vera aljegyző**

**Tisztelt Képviselő-testület!**

Immár hagyomány, hogy az önkormányzat Mikulás ünnepe alkalmából a gyermekek részére -általános iskolás korúakig bezárólag- Mikulás csomaggal, míg karácsony alkalmából a 70. életévüket betöltött nyugdíjasok számára élelmiszercsomaggal illetve élelmiszervásárlási utalvánnyal kedveskedik. A gyermekek és idősek települési támogatásához a szociális és gyermekjóléti ellátásokról és a szociális és gyermekjóléti igazgatásról szóló 7/2015. (II.27.) önkormányzati 31.§-a biztosítja a jogi alapot az alábbiak szerint:

„A képviselő-testület az önkormányzat költségvetési rendeletében meghatározott forrás rendelkezésre állása esetén képviselő-testületi határozattal évente dönthet az újszülött gyermekektől az általános iskolai tanulmányait folytató, de legfeljebb 15. életévét betöltött gyermekekig bezárólag, valamint a 70. életévüket betöltöttek és az annál idősebbek részére évente egy alkalommal, élelmiszercsomag vagy élelmiszer-vásárlási utalvány formájában nyújtott természetbeni támogatás biztosításáról. A döntés esetén a támogatásra az a fenti feltételeknek megfelelő gyermek, idős jogosult, akinek családjában az egy főre jutó havi jövedelem nem haladja meg szociális vetítési alap összegének tízszeresét. A képviselő-testület a támogatást hivatalból, kérelem, jövedelem- és vagyonnyilatkozat benyújtása nélkül biztosítja a jogosult vagy törvényes képviselője által a jövedelmi feltételeknek való megfelelésről tett nyilatkozata alapján.”

1. Mikulás csomagok biztosítása gyermekek részére:

Az előzetes kalkulációk szerint az idei évben várhatóan kb. 2300 Ft/db áron lehet a Mikulás csomagokat beszerezni. A rendelet szerinti életkori feltételeknek megfelelő gyermekek számára és arra tekintettel, hogy vannak olyan gyermekek, akik életvitelszerűen Harkányban élnek, de itt lakóhelyet nem létesíthettek, az elmúlt évekkel azonos számú, azaz 690 db Mikulás csomaggal lehet számolni, hogy minden, a feltételeknek megfelelő gyermek részesülhessen a juttatásban, így várhatóan mindösszesen 1 587 000 Ft kiadást jelent a csomagok biztosítása. A Mikulás csomagok beszerzésére, valamint a kiosztásuk megszervezésére a HVG Kft., valamint Alsó Tamás művelődési ház igazgató felhatalmazását javasoljuk.

1. Vásárlási utalvány biztosítása 70. életévüket betöltöttek részére:

A tavalyi évben 800 fővel számolva 7000 Ft/fő összegű élelmiszervásárlási utalvány biztosításáról döntött a képviselő-testület 5 600 000,- Ft keretösszeget elkülönítésével. A vásárlási utalványok átadása a polgármesteri hivatalban történt, az átadás-átvétel dokumentálásával, a jogosult részéről a rendeletben foglalt jövedelmi feltételeknek való megfelelésről szóló írásbeli nyilatkozat megtételével, ezt idén is hasonlóan javasoljuk.

Az Szja törvény 1. számú mellékletének 1.3. és 9.1. pontja összevetésével (mivel természetbeni települési támogatáskét olyan, nem visszaváltható utalvány kerül biztosításra, amely esetében a juttatási feltételek alapján megállapítható, hogy milyen termék- vagy szolgáltatáskörben használható fel), a juttatás adómentes.

Az élelmiszervásárlási utalványok beszerzésének lebonyolításával a Harkányi Polgármesteri Hivatal köztisztviselői, Dr. Havasi Judit és Vaszlavik Erika megbízását javasoljuk.

A települési önkormányzatok szociális feladatainak egyéb támogatása jogcímen kapott összeg biztosan nem fedezi a két támogatást, így azt az önkormányzat saját forrásából kell finanszírozni vagy a szociális keretet kiegészíteni.

Fentiek alapján kérjük a Tisztelt Képviselő-testületet, hogy a gyermekek és a 70 év felettiek természetben nyújtott települési támogatásának biztosításáról szóló előterjesztést áttekinteni és arról dönteni szíveskedjenek az alábbi határozati javaslatok elfogadásával!

**Határozati javaslat 1.**

**…../2024. (XI.11.) sz. Önkormányzati Határozat**

*Mikulás csomagok nyújtásáról*

Harkány Város Önkormányzatának Képviselő-testülete úgy dönt, hogy a szociális és gyermekjóléti ellátásokról és a szociális és gyermekjóléti igazgatásról szóló 7/2015. (II.27.) önkormányzati rendelet 31. §-ában foglaltak szerint 2024. évben az újszülött gyermekektől az általános iskolai tanulmányait folytató, de legfeljebb 15. életévét betöltött gyermekekig bezárólag Mikulás csomagot nyújt, melyre 1.587.000,- Ft keretösszeget elkülönít.

A képviselő-testület a csomagok beszerzésére, valamint a kiosztásuk megszervezésére felkéri a HVG Kft-t, valamint Alsó Tamást, a művelődési ház igazgatóját.

Felelős: HVG Kft., Alsó Tamás művelődési ház igazgató

Határidő: azonnal

**Határozati javaslat 2.**

**…../2024. (XI.11.) sz. Önkormányzati Határozat**

*Döntés karácsonyi élelmiszerutalvány nyújtásáról*

Harkány Város Önkormányzatának Képviselő-testülete úgy dönt, hogy a szociális és gyermekjóléti ellátásokról és a szociális és gyermekjóléti igazgatásról szóló 7/2015. (II.27.) önkormányzati rendelet 31. §-ában foglaltak szerint 2024. évben a 70. életévüket betöltöttek és az annál idősebbek részére 7000 Ft/fő összegű élelmiszervásárlási utalvány formájában települési támogatást nyújt, melyre 5.600.000,- Ft keretösszeget elkülönít. Az élelmiszervásárlási utalványok beszerzésének lebonyolításával megbízza a Harkányi Polgármesteri Hivatal köztisztviselőit, Dr. Havasi Juditot és Vaszlavik Erikát.

Felelős: jegyző, Dr. Havasi Judit köztisztviselő, Vaszlavik Erika köztisztviselő

Határidő: azonnal

Harkány, 2024. 11. 11.

Regényiné dr. Börczi Vera, aljegyző sk.